………………………

……………………… 2020 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

**от Вергиния Кръстева – заместник-министър на земеделието, храните и горите**

**Относно:** Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания

**УВАЖАЕМИ ГОСПОДИН МИНИСТЪР,**

На основание чл. 38а, ал. 4 от Закона за подпомагане на земеделските производители внасям за издаване Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания, обн., ДВ, бр. 16 от 2015 г., (Наредба № 3/2015 г.).

В резултат на направения към 1 август 2019 г. политически избор за промяна в схемите за директно подпомагане, обвързани с производството, които прилага страната ни и с цел гарантиране успешното прилагане на схемите за директни плащания през кампания 2020, възникна необходимост от определени промени в действащото законодателство в областта на директната подкрепа, и по-конкретно в Наредбите, определящи условията за допустимост и правилата за прилагане на схемите за обвързано с производството подпомагане - Наредба № 3 от 17 февруари 2015 г. за условията и реда за прилагане на схемите за директни плащания и Наредба № 5 от 27 февруари 2009 г. за условията и реда за подаване на заявления по схеми и мерки за директни плащания (Наредба № 5/2009 г.).

Промените в схемите за обвързана подкрепа, които страната ни прилага, бяха представени пред браншовите организации и подробно дискутирани с тях през юли 2019 г., като съответните политически решения бяха взети с широката подкрепа на асоциациите в сектор Земеделие и бяха официално нотифицирани до Европейската комисия (ЕК) на 1 август 2019 г. Същите ще влязат в сила от кампания по директни плащания 2020.

Предвид гореизложеното със Заповед № РД 09-1018/06.11.2019 г. на министъра на земеделието, храните и горите беше създадена Работна група с участието на експерти от Министерството на земеделието, храните и горите, Държавен фонд „Земеделие“ – Разплащателна агенция (ДФЗ-РА) и Българската агенция по безопасност на храните с цел обсъждане на необходимите изменения и представяне за одобрение на министъра на земеделието, храните и горите на проект на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания, включващ и необходимите промени в Наредба № 5 от 2009 г. за условията и реда за подаване на заявления по схеми и мерки за директни плащания. На своите заседания Работната група проведе задълбочено обсъждане относно въвеждането на нотифицираните пред ЕК параметри по схемите в горецитираните нормативни актове чрез формулиране в правни норми на условията и изискванията за прилагането им. Изготвеният на основата на горепосочените дебати проект беше изработен при зачитане на принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност и отразява в най-пълна степен резултатите от дискусията със сектора във връзка с политическите избори на България от 2019 г.

Въз основа на горното, с проекта на Наредба за изменение и допълнение на Наредба № 3/2015 г. се предлага промяна в чл. 12 от Наредба № 3/2015 г., отразяваща изменение на периода на задържане на полето на междинните култури за целите на изпълнение на изискванията за ЕНП, който става „от 1 септември до 1 ноември на годината на кандидатстване“ и е приложим от 2020 г. Досега прилаганият период беше „от 1 октомври до 1 декември на годината на кандидатстване“. В ал. 2 на същата разпоредба се добавя изискване междинните култури да бъдат засети преди 1 септември на годината на кандидатстване.

Предложението за изменение на периода се базира на резултати от проведено допитване до земеделски стопани през месец юли 2019 г. от областните дирекции „Земеделие“, които показват, че от 591 земеделски стопани, 487 земеделски стопани (82.4%) са изразили становище, че периодът от 1 септември до 1 ноември на годината на кандидатстване е по-подходящ предвид националната специфика на страната. За периода от 1 октомври до 1 декември на годината на кандидатстване са отговорили 104 земеделски стопани (17.6%). Предвид, че европейското законодателство не предопределя през кои точно месеци на годината да бъде позициониран периодът на задържане на полето на междинните култури и предоставя възможност за национално решение съобразно националните особености и специфика, предложението е от 2020 г. периодът да бъде фиксиран на „от 1 септември до 1 ноември на годината на кандидатстване“.

В проекта на нормативен акт към текстовете, които касаят схемата за специално плащане за културата-памук се създава изискване, да бъдат предоставени единствено официалните етикети от опаковките на семената, използвани за посев, като се заличава изискването за предоставяне на сертификат. Официалните етикети са документи с уникални номера и могат да бъдат проследявани за разлика от сертификатите, които се издават за цяла партида. Представянето на етикетите е необходимо, за да се спази изискването за използване на сертифицирани семена като предварително условие за добро качество на продукцията и е посочено в експертно становище от Изпълнителната агенция по сортоизпитване, апробация и семеконтрол. Официалните етикети остават към екземпляра на заявлението за подпомагане, което се изпраща на съответната областна дирекция на ДФЗ-РА.

С оглед нотифицираните на 01 август 2019 г. до ЕК изменения в схемите за обвързано подпомагане за животни с проекта се предлагат три вида промени:

1. промяна в модела на диференцирано подпомагане, която се изразява във въвеждането му и за Схемата за обвързана подкрепа за биволи, и регламентирането в чл. 28 на прилагането на модулиран размер на подпомагането:

- за първите 50 (включително) допустими животни на всички стопанства и за над 50-ото допустимо животно при спазване на съотношението между двата размера на подпомагане: 1,25:1 по Схемата за обвързано подпомагане за млечни крави, по Схемата за обвързано подпомагане за млечни крави под селекционен контрол, по Схемата за обвързано подпомагане за месодайни крави и/или юници и по Схемата за обвързано подпомагане за месодайни крави под селекционен контрол и Схемата за обвързано подпомагане за биволи. В чл. 28, ал. 2 се добавя референция към чл. 18, т . 8;

- за първите 200 (включително) допустими животни за всички стопанства и за над 200-ото допустимо животно при спазване на съотношението между двата размера на подпомагане: 1,25:1 по Схемата за обвързано подпомагане за овце-майки и/или кози-майки под селекционен контрол;

2. промяна в изискваните добиви от мляко от допустимо животно:

– по Схемата за обвързано подпомагане за млечни крави се предвижда реализация от поне 1 500 кг. мляко на млечна крава в преход или преминала период на преход към биологично производство.

3. промяна на възрастта на биволите, допустими за подпомагане по Схемата за обвързано подпомагане за биволи, а именно женски животни на 27 месеца и повече.

С изготвения проект на нормативен акт в чл. 27а, ал. 1, т. 6 се пояснява, че млекопреработвателното предприятие следва да е вписано в Националния електронен регистър на обектите за производство и търговия на едро и дребно с храни от животински и неживотински произход- Секция ІХ- Млечни продукти, както това е посочено и в т.5 на същата алинея.

Чл. 27б, ал.5 от проекта се регламентира допълнителна възможност и извлечение от Интегрираната система за администриране и контрол (ИСАК) да може да бъде предоставено от страна на ДФЗ - РА за проверка от Националната агенция за приходите.

Чл.27в, ал.3 постановява при придвижване на животни на територията на страната, страните по ветеринарномедицинското свидетелство (ВМС) и по документа за реализация на животни да съвпадат.

По схемите за обвързано подпомагане в сектор Плодове и зеленчуци с проекта се предлагат следните изменения и допълнения:

В чл.30, ал 2, т.1, чл.30а, ал.2, т.1, чл.30б, ал.2,т.1, чл.30в, ал.2, т.1 и в чл.31, ал.3, т.1 се регламентира, че площи, заявени за подпомагане, на които се установи различна култура от подпомаганата по съответната схема, се наддекларират. В чл. 30, ал. 2, т. 2 и ал. 3, чл. 30а, ал. 2, т. 2, чл.30б, ал.2, т.2, чл.30в, ал. 2, т.2, чл.31, ал. 3, т.2 се отменят с оглед смислово прецизиране на съответните разпоредби.

В чл.31а, ал.1 допълнително се пояснява разпоредбата, като се създава референция към чл. 37, ал.2 от ЗПЗП и се уточнява, че това са административни проверки по схемите за обвързано подпомагане за плодове и зеленчуци. С ал. 2 от същата правна норма се регламентира задължение за МЗХГ при извършване на теренни проверки, да осъществява контрол и на площите, заявени за подпомагане с култура, несъответстваща на актуалния начин на трайно ползване на физическия блок, в който попада културата, с оглед предотвратяването на случаи на отпускане на субсидии, когато начинът на трайно ползване на физическия блок не отговаря на заявения вид култура. Създава се алинея 3 от горецитираната разпоредба, с която се регламентира извършване на проверки по отношение на наличието на заявената култура, както и за спазването на минималните агротехнически мероприятия, позволяващи получаване на добив от площите или за следи от растителни остатъци от заявената култура. Извършването на проверките ще се осъществява на основата на заповед на министъра на земеделието, храните и горите, както е посочено в алинея 4.

В чл. 43, ал. 1, т.2 се прецизира текста, като „пълномощници“ се заменя с „управители“, а в алинея 2 се заличават „лични и географски“.

В допълнителните разпоредби § 1, т. 13 и т.15 се допълват празноти или неясноти в текста. В т.19 се дава определение на „агротехнически мероприятия“.

В чл. 1, т. 30 от Наредба № 5/2009 г. се въвежда и подмярка 13.3. „Компенсационни плащания за други райони, засегнати от специфични ограничения“. Подмярката е одобрена от Комитета по наблюдение на ПРСР 2014-2020 на 15-ти януари 2020 г. за включването й в програмата.

В член 3, ал.1, т.3 се регламентира добавянето на данни за идентификация на блоковете на земеделското стопанство. Създава се буква з) с която се добавя сорт коноп, когато се кандидатства с площи, засети с култура коноп. Допълнението в т. 6 касаещо идентификацията на пчелните семейства произтича от чл. 7а от Наредба № 10 от 1.04.2015 за условията за регистрация и реда за идентификация на пчелните семейства. Т. 7 от горепосочената алинея се отменя поради приключването на мярка „Агроекологични плащания“ и липсата на такъв елемент в съдържанието на заявлението за подпомагане.

В чл. 4 се създава ал. 5, която регламентира изискване към кандидатите по Схемата за единно плащане на площ, които използват площите за производство на коноп, да представят всички оригинални етикети от използваните опаковки семена. Определят се задълженията на ДФЗ-РА по отношение на маркирането на етикетите, съхранението на копията и връщането на оригиналите на етикетите на кандидата. В новата алинея 6 към горепосочената разпоредба се пояснява, че площите със заявена култура коноп подлежат на подпомагане, когато бенефициерите, заявили културата, са получили разрешение за отглеждане на коноп от МЗХГ, съгласно разпоредбите на Наредба № 1 от 12.03.2018 г. за условията и реда за издаване на разрешение за отглеждане на растения от рода на конопа (канабис), предназначени за влакно, семена за фураж и храна и семена за посев, със съдържание под 0,2 тегловни процента на тетрахидроканабинол, определено в листна маса, цветните и плодните връхчета, за търговия и контрол. В алинея 7 се определя задължение на МЗХГ да предоставя на ДФЗ-РА информация за издадените разрешителни за отглеждане на култура коноп и размера на площта, за която има издадено разрешение, в срок не по-късно от 1 декември в годината на кандидатстване. В алинея 8 се регламентира, че когато установена площ с култура коноп е по-голяма от тази, за която е получено разрешение за отглеждане на културата, съгласно Наредба № 1 от 12.03.2018 г., площта, надвишаваща разрешената се наддекларира.

Член 10, ал. 3 се отменя с оглед необходимостта от синхронизиране на текстовете от Наредбата с приложимата практика по прием на заявленията.

Промяната в чл.14, ал.6, т.2 касаеща оттеглянето на подадено заявление или една или повече схеми от него, произтичат от чл.3 на Регламент 809/2014.

В чл. 15, ал.1 се пояснява, че упълномощеното лице с нотариално завереното пълномощно е изрично упълномощено за подаване на заявление по схемите и мерките за директни плащания и документите, свързани с тях за конкретна кампания или кампании.

С проекта на Наредба за изменение и допълнение на Наредба № 3/2015 г. се прецизират текстовете на чл. 19а, ал.2, т.6, чл.21, ал. 2, т.6, чл. 23, ал. 2, т. 5, чл. 29, ал. 1, 2 и 3, чл. 29а, ал. 1, 2 и 3, чл. 30, ал. 2 и 4, чл. 30а, ал. 2, чл. 30б, ал. 2, чл. 30в, ал. 2 и чл. 33, ал. 1 и 2. Прецизират се и текстовете на чл. 3, ал. 1, т. 6, чл. 4, ал. 10, чл. 6, чл.7, ал.1, 2, 3, 4, 5, 6, чл.9, ал. 4, чл.10, ал. 1, 2, 8 и чл. 10а, ал.3 на Наредба № 5 от 2009 г. за условията и реда за подаване на заявления по схеми и мерки за директни плащания. С част от предложенията се поправят фактически грешки във визираните текстове, с други се извършват референции към националната правна уредба, трети допълват празноти или неясноти в текста, на места определени правно-технически изрази са заменени с други. По този начин е постигнато редакционно и смислово прецизиране на съответните разпоредби, с което цялостният проект на Наредба за изменение и допълнение на Наредба № 3/2015 г. и Наредба №5/ 2009 става по-ясен, правно-юридически издържан, добре структуриран и последователен.

С чл. 13, ал. 5, чл. 16а, ал. 5, чл. 16в, ал. 3 и чл. 16г, ал. 5 и на Наредба № 105 от 2006 г. за условията и реда за създаване, поддържане, достъп и ползване на интегрираната система за администриране и контрол се цели уеднаквяване на разпоредбите с практиката и внасяне на яснота относно прилаганите от МЗХГ и ДФЗ-РА процедури.

Създава се нова глава седма относно системата за електронни услуги (СЕУ). В съответствие с приоритетите на правителството за въвеждане на електронно управление, ДФЗ разработва Система за електронни услуги (СЕУ), чрез която да се предостави възможност на кандидатите за подпомагане за получаване на информация със справочна цел, за електронно подаване на заявления за подпомагане, създава се среда за комуникация и обмен на документи и информация между кандидатите за подпомагане и ДФЗ-РА и се осигурява свързаност с регистрите от държавната администрация. С проекта за изменение на Наредба 105 от 2006 г. за условията и реда за създаване, поддържане, достъп и ползване на интегрираната система за администриране и контрол нормативно се урежда основната функционалност на системата и възможностите за достъп до нея.

Предложеният проект на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания беше представен на проведената на 14.01.2020 г. в сградата на Министерството на земеделието, храните и горите среща с асоциации в сектор Земеделие, на която участваха заинтересованите страни. Представителите на животновъдния бранш и на производителите на плодове и зеленчуци получиха възможност да изразят становища по предложението за нормативен акт, като за проведеното заседание беше съставен протокол. По този начин е спазена разпоредбата на чл. 26, ал. 2 от Закона за нормативните актове (ЗНА), съгласно който в процеса по изработване на проект на нормативен акт се провеждат обществени консултации с гражданите и юридическите лица.

Предложената Наредба няма да ангажира допълнителен финансов ресурс, тъй като схемите за директно подпомагане, в т.ч. и схемите за обвързана подкрепа се финансират със средства от Европейският фонд за гарантиране в земеделието (ЕФГЗ) и са предварително определени за България за периода 2015-2020 г. в Приложение II и III на Регламент (ЕС) № 1307/2013 на Европейския Парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета.

С Наредбата не се транспонират актове от правото на Европейския съюз, поради което не е приложена таблица за съответствие с правото на Европейския съюз.

На основание чл. 26, ал. 3 и 4 от ЗНА, проектът на Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания и докладът към нея са публикувани за обществена консултация на Портала за обществени консултации и на интернет страницата на Министерството на земеделието, храните и горите за срок от 30 дни.

Справката за отразяване на постъпилите предложения от обществените консултации заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

На основание чл. 28, ал. 2, т. 5 от ЗНА, докладът към нормативния акт съдържа анализ за съответствие с правото на Европейския съюз. По отношение регламентирането на директните плащания на ниво ЕС меродавни са Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (Регламент (ЕС) № 1307/2013) и делегиран Регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (Регламент (ЕС) № 639/2014). Видно от Регламент (ЕС) № 1307/2013, правилата, уреждащи предоставянето на обвързана подкрепа, са разписани в чл. 52-55 от същия, а в Регламент (ЕС) № 639/2014 изискванията за обвързано с производството подпомагане са регламентирани в чл. 51-55. Приложими към всички схеми за директни плащания, в т.ч. и за схемите за обвързана подкрепа са и правилата за активен фермер, инкорпорирани в чл. 9 от Регламент (ЕС) № 1307/2013 и чл. 13 от делегиран Регламент (ЕС) № 639/2014. Постигането на по-ефективна директна подкрепа на фермерите беше една от най-важните цели на реформата на Общата селскостопанска политика. Прилагането в ЕС на предходните схеми за подпомагане с директни плащания показа, че в някои случаи бенефициенти на директните плащания са лица, чиято основна дейност не е упражняване на селскостопанска дейност или селскостопанската дейност е незначителна част от стопанската дейност на лицето. Идеята за по-справедливо подпомагане предполага тези лица да бъдат изключени от субсидиране с директни плащания. По тази причина в настоящия програмен период директните плащания се отпускат само на активни фермери. Основните характеристики на дефиницията за активен фермер са разписани в горепосочените разпоредби от базовия и прилагащ Регламент, уреждащи директната подкрепа. В националната правна уредба понятието „активен фермер“ е въведено в чл. 38б от Закона за подпомагане на земеделските производители. Както всички останали бенефициенти на директните плащания, така и кандидатите за подпомагане по схемата за обвързана подкрепа в България следва да отговарят на определените в него изисквания, с цел справедливо отпускане на субсидии по линия на директните плащания.

Видно от чл. 52, параграф 2 от Регламент (ЕС) № 1307/2013, млякото и млечните продукти, говеждото и телешко месо, овчето и козето месо, плодовете и зеленчуците, протеиновите култури са сред допустимите за отпускане на обвързани директни плащания сектори и производства.

Държавата в лицето на Министерството на земеделието, храните и горите, както и браншът определят животновъдството и сектора на плодове и зеленчуци като особено важни по икономически, социални и екологични причини, като същевременно статистическите данни показват, че тези селскостопански сектори претърпяват трудности, което е в съответствие с чл. 52, параграф 3 от горепосочения Регламент и чл. 52, параграф 3 от Регламент (ЕС) № 639/2014.

По чл. 52, параграф 6 от Регламент (ЕС) № 1307/2013 обвързаното с производството подпомагане представлява схема за ограничаване на производството под формата на годишно плащане въз основа на определени площи и добиви или определен брой животни и се предоставя при спазване на финан­совите тавани, които държавите членки определят за всяка мярка и съобщават на Комисията, което е отразено като изискване в нотификацията от страна на България по съответните схеми за обвързана подкрепа, в която са уточнени параметрите по отношение на бюджет, брой животни, площи и добиви.

На основание чл. 52, параграф 8 от Регламент (ЕС) № 1307/2013 всяко обвързано с производството подпомагане следва да съответства на другите мерки и политики на ЕС. Съгласно чл. 54, параграф 2, б. „а“ от делегиран Регламент (ЕС) № 639/2014 държавите членки гарантират съответствието между мерките за обвързано с производството подпомагане и мерките, прилагани съобразно други мерки и политики на Съюза. За целите на съблюдаването на това изискване чл. 54 от Регламент (ЕС) № 1307/2013 и чл. 67 от делегиран Регламент (ЕС) № 639/2014 предвиждат задължение за държавите членки да нотифицират в съответните срокове ЕК относно всички параметри на схемите за обвързано подпомагане. Нотификациите на държавите членки са предмет на изчерпателен преглед от страна на ЕК за спазване на всички изисквания на законодателството на ЕС в областта на обвързаната подкрепа, като в случай на евентуално несъответствие Комисията стартира официална процедура за нарушение. С оглед правомощията й, предоставени по чл. 17, параграф 1 от Договора за Европейския съюз, по силата на който Комисията съблюдава прилагането на правото на Съюза под контрола на Съда на Европейския съюз и изпълнява бюджета и управлява програмите, самата тя се явява гарант за ефективното и целенасочено използване на средствата на Съюза и за избягване на двойното финансиране по подобни инструменти за подпомагане.

На основание чл. 53, параграф 2 от Регламент 1307/2013 държавите членки, сред които и България, могат да решат да използват до 13% от годишния национален таван в приложение ІІ от същия, при условие, че до 31 декември 2014 г. прилагат схемата за единно плащане на площ по Регламент № (ЕО) 73/2009. Ключово искане на България по време на реформата в Общата селскостопанска политика през 2013 г. беше включване в базовия акт на законодателството на ЕС, регламентиращо директните плащания, на горепосочената възможност, с оглед което ползването й беше едно от основните политически решения на страната при националния избор след реформата през 2014 г. България се възползва и от възможността, предоставена по чл. 53, параграф 3 от същия Регламент, съгласно който процентът на годишния национален таван може да бъде увеличен с до два процентни пункта при условие, че се използват най-малко 2 % от годишния национален таван, за подпомагане на производството на протеинови култури.

По реда на чл. 54 държавите членки уведомяват ЕК за решенията си във връзка с обвързаната подкрепа до посочените в него дати. България е извършила съответните нотификации в указания срок – 1 август всяка година. Член 55 от Регламент (ЕС) № 1307/2013 и чл. 55 от делегиран Регламент (ЕС) № 639/2014 визират правомощия на Европейската комисия.

Съгласно чл. 53, параграф 2 от делегиран Регламент (ЕС) № 639/2014 площите, добивите и броят на животните по член 52, параграф 6 от Регламент (ЕС) № 1307/2013 се определят на регионално или секторно равнище от държавите членки. Те отразяват максималния добив, максималната обработваема площ или максималния брой животни в целевия регион или сектор за най-малко една година през петгодишния период, предхождащ годината на решението да се прилага обвързана подкрепа, което е спазено като изискване от страна на България с изпратената до ЕК нотификация по обвързаното с производството подпомагане.

Държавите членки могат да решат да прилагат модулирани размери за единица по отношение на определени категории земеделски стопани или на равнището на земеделските стопанства. България се е възползвала от тази опция, видно от разпоредбите на чл. 28-30в от Наредбата за изменение и допълнение на Наредба № 3/2015 г.

По чл. 53, параграф 4 когато мярката за обвързано с производството подпомагане се отнася за едър рогат добитък и/или овце и кози, държавите членки определят като условие за допустимост за подпомагане изискванията за идентификация и регистрация на животните, предвидени съответно в Регламент (ЕО) № 1760/2000 на Европейския парламент и на Съвета или Регламент (ЕО) № 21/2004 на Съвета. Изискването е спазено от България във всички разпоредби от Наредба № 3/2015 г., касаещи обвързаната подкрепа за съответните видове животни.

На основание чл. 53, параграф 5 държавите членки не могат да отпускат обвързано с производството подпомагане за площи, които не отговарят на условията за подпомагане по смисъла на член 32, параграфи 2, 3 и 4 от Регламент (ЕС) № 1307/2013, което също е посочено във всички разпоредби от Наредбата, регламентиращи условията за допустимост по схемите за обвързани директни плащания за плодове и зеленчуци, и протеинови култури.

Същевременно, видно от заключителната част на всеки Регламент, Регламентите са задължителни в своята цялост и се прилагат пряко във всички държави членки. Прякото приложение предполага да не се инкорпорират в националното законодателство текстове, въведени с Регламент. В определени случаи държавите членки могат или следва да приемат национални решения по определени въпроси, респективно същите трябва да намерят своето място в национален акт, съобразно изискванията на съответната правна уредба. При всички положения законодателството на ЕС, уреждащо обвързаната подкрепа, предоставя свобода на държавите членки да приемат национални решения в тази област, като отчетат нуждите и спецификите на своето земеделие.

В конкретния случай с разписването на параметрите на схемите за обвързано подпомагане, критериите за допустимост са определени при отчитане в най-голяма степен на държавния и обществения интерес и пълно съблюдаване изискванията на законодателството на ЕС, регламентиращо обвързаната подкрепа.

В изпълнение на чл. 20 от ЗНА, Министерството на земеделието, храните и горите базира своите национални решения за промяна в схемите за обвързана подкрепа за кампания 2020 въз основа на следната предварителна оценка на въздействието:

Анализът на прилагането на схемите за обвързано с производството подпомагане в сектор „Животновъдство“ показа необходимостта от насочване на субсидии по недискриминационни изисквания, произтичащи от обективните потребности на сектора. От кампания 2020 се предвижда промяна в условията за допустимост по Схемата за обвързано подпомагане за млечни крави с определяне на по-ниски количества за реализирано на пазара мляко на млечна крава в преход или преминала период на преход към биологично производство. Поради естеството на отглеждане на такива млечни крави (като неупотреба на изкуствени фуражи, нетретиране с хормони, по дълъг период на бозаене, силно ограничена възможност за използване на лекарства и др.), биологичните животновъди не могат да достигнат досега заложените минимални количества мляко, определени за конвенционално отглеждани животни. Понастоящем, кандидатите по схемите за обвързано подпомагане за плодове и зеленчуци със сертифицирано биологично производство и площи в преход към биологично земеделие удостоверяват минимални и средни добиви от заявените площи със съответната култура в размер на 50 % от минималните и средните добиви, определени в същия акт по отношение на конвенционалното производство. За земеделските стопани, които отглеждат млечни крави в преход или преминали период на преход към биологично производство се въвеждат облекчени условия да доказват реализация на мляко и/или млечни продукти от 1 500 кг. за едно допустимо за подпомагане животно, вместо досега изискваните количества от 2000 кг.

Във основа на изготвения анализ на база на данните от кампания 2019, по отношение на нивото на подкрепа на земеделските стопанства в сектор „Животновъдство“ по отделните схеми за обвързаното с производството подпомагане, беше адаптиран моделът на подкрепа, съобразен с необходимостта от допълнително подпомагане до нивото на запазване на устойчивостта на стопанствата.

При отчитане на новите условия и в търсене на възможности за по-балансирано подпомагане на земеделските стопанства и предвид структурните различия в животновъдния сектор, от 2017 г. България прилага различен размер подкрепа на земеделските стопанства, чрез въвеждане на модулирана ставка. Границата на модулацията е определена на база на общата структура на земеделските стопанства (брой стопанства с брой животни), като е съобразена с обхвата на схемите за обвързана подкрепа и минималния брой животни допустими за подпомагане по отделните схеми.

Коефициентът на завишение на подпомагането при определяне на модулираната ставка е базиран на факторите за ефективност и рентабилност на земеделските стопанствата в отделните структурни диапазони, с цел гарантиране на необходимото ниво на допълване на доходите на земеделските стопани за осигуряване на тяхната устойчивост.

Същевременно анализът на нивото на подпомагане в отделните стопанства, при отчитане на постигнатата степен на устойчивост показа необходимост от преразглеждане на праговете на модулация и размера на подпомагането. Моделът на прилагане на модулация при схемите за обвързана подкрепа за животни е изграден на база на необходимостта от насърчаване на малките и средни стопанства, чрез по-балансирано разпределение на подкрепата към тях. Структурата, категоризацията и размерът на подпомагането на стопанствата, за които се предвижда по-високо ниво на подкрепа включва: завишен размер на подпомагането с 25% за първите 50 животни (млечни и месодайни крави) от всички стопанства, допустими за подпомагане по схемите за обвързана подкрепа, с изключение на животните в планинските райони, за които е обособена самостоятелна схема, чрез която се осигурява необходимото ниво на подкрепа.

За Кампания 2019 анализът показва, че стопанствата отглеждащи до 50 говеда представляват 80% от стопанствата в страната и отглеждат 44 % от животните. В тази връзка, в резултат на адаптирането на нивото на подпомагане чрез промяна на параметрите на модулацията, от Кампания 2020 земеделските стопани с такива стопанства ще получат завишен размер на подпомагането за първите 50 животни, заявени за подпомагане по схемите за крави и биволи.

От 2020 г. се въвежда и завишен размер на подпомагането с 25% за първите 200 животни (овце-майки и/или кози-майки – млечни и месодайни) от всички стопанства, допустими за подпомагане по Схемата за обвързано с производството подпомагане за овце-майки и/или кози-майки под селекционен контрол. Чрез адаптирането на модела на подкрепа 83% от стопанствата в страната, които отглеждат до 200 животни в тях ще получат по-високо ниво на подпомагане. Изключение от тази възможност са животните в планинските райони, за които е обособена самостоятелна схема, чрез която се осигурява необходимото ниво на подкрепа.

Прагът и размерът на подпомагането са съобразени със структурата на стопанствата и необходимото ниво на подкрепа за запазване на прага им на устойчивост, при условията на обвързването им с пазарната реализация.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 38а, ал. 4 от Закона за подпомагане на земеделските производители, предлагам да издадете предложената Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания.

|  |  |
| --- | --- |
| **Приложениe:** | 1. Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания; 2. Справка за отразяване на становищата, постъпили при съгласуването на проекта на Наредба; 3. Справка за отразяване на постъпилите бележки и предложения от проведената обществена консултация; 4. Постъпилите становища. |

**ВЕРГИНИЯ КРЪСТЕВА**

*Заместник-министър*